钦定古今图书集成/明伦汇编/宫闱典/第005卷 > 《宫词八首》沈琼莲
## 钦定古今图书集成/明伦汇编/宫闱典/第005卷 > 《宫词八首》沈琼莲

尚仪引见近龙床，御笔亲题墨色香。幸得唱名居第
一，沐恩舞蹈谢君王。

翠丝蟠袖紫罗襦，偷把黄金小带舒。中使传宣《光禄
宴》，内家学士作《新除》。

香露濛濛罩碧窗，青灯的的灿银釭。内人何处教吹
管，惊起庭前鹤一双。

豆蔻花封小字缄，寄声千里落云帆。一春从不寻春去，高叠香罗旧赐衫。

天子龙楼瞥见妆，芙蓉团殿试罗裳。水风凉好朝西
坐，专把《书经》教小王。

晓临鸾镜整梳妆，高髻新兴一尺长。花影锁窗人下
直，开笼自放雪衣娘。

明窗棐几净炉熏，闲阅《仙书》小篆文。昼永帘垂春寂
寂，碧桃花映石榴裙。

籞柳青青燕子愁，万条齐水弄春柔。东风不与闲人
赠，谁去江南水上洲。